作者：无名氏
词牌/韵律：沁园春

paragraphs: 学富总龟，英蜚漕鹗，正当少年。
向山阴发轫，从容莲幕，结知当路，翠剡争先。
万斛龙骧，湖襄飞饷，赏秩新纶来日边。
重重庆，又金鱼新渥，玉树芝兰。
今朝好语欢传。
正南极真人生世天。
是紫囊阴隲，朱幡美德，平山锺秀，崧岳生贤。
事业惊人，行魁胪唱，展庆公庭云母间。
称觞祝，对今宵明月，千古团圆。